b'\n_START_ARTICLE_\nFinto\n_START_PARAGRAPH_\nFinto on Kansalliskirjaston yll\xc3\xa4pit\xc3\xa4m\xc3\xa4 verkkopalvelu, joka toimii julkaisu- ja kehitysalustana suomenkielisille ontologiolle ja sanastoille. Sen tarkoituksena on edist\xc3\xa4\xc3\xa4 julkisen sektorin tietovarantojen semanttista yhteentoimivuutta. Finton perustana ovat Helsingin yliopiston ja Aalto-yliopiston vuosina 2003\xe2\x80\x932012 k\xc3\xa4ynniss\xc3\xa4 olleet FinnONTO-hankkeet, joissa kehitettiin Suomeen kansallisen tason semanttisen webin tietoinfrastruktuuri. Hankkeiden tuloksena syntyi vuonna 2008 ONKI-ontologiakirjasto, jonka pohjalta Finto avattiin vuonna 2014. Fintoa rahoittavat valtiovarainministeri\xc3\xb6 sek\xc3\xa4 opetus- ja kulttuuriministeri\xc3\xb6._NEWLINE_Fintosta l\xc3\xb6ytyy Yleisen suomalaisen asiasanaston (YSA) ja Yleisen suomalaisen ontologian (YSO) lis\xc3\xa4ksi monia erikoisalojen sanastoja ja ontologioita.'